b'\n_START_ARTICLE_\nStjepan Toma\xc5\xa1 (knji\xc5\xbeevnik)\n_START_PARAGRAPH_\nStjepan Toma\xc5\xa1 (Nova Bukovica, 2. sije\xc4\x8dnja 1947.) hrvatski je knji\xc5\xbeevnik. \xc5\xbdivi i radi u Osijeku._NEWLINE_Pi\xc5\xa1e romane, drame, kratke pri\xc4\x8de, pripovijetke i radio-drame za djecu i odrasle. Knji\xc5\xbeevnim radom se bavi od 1971. godine.\n_START_SECTION_\n\xc5\xbdivotopis\n_START_PARAGRAPH_\nZavr\xc5\xa1io je gimnaziju u  Na\xc5\xa1icama i diplomirao jugoslavensku knji\xc5\xbeevnost i komparativnu knji\xc5\xbeevnost na Filozofskom fakultetu u Zagrebu. \xc5\xbdivi i radi u Osijeku. Pi\xc5\xa1e pripovijetke, romane i drame za djecu i odrasle._NEWLINE_Sedamdesetih godina 20. stolje\xc4\x87a radio je kao profesor hrvatskog jezika u Srednjo\xc5\xa1kolskom centru u Belom Manastiru (kasnije Centar za usmjereno obrazovanje /CUO/ "Bratstvo-jedinstvo"). Od 1973. do 1977. bio je urednik \xc5\xa1kolskog lista Baranjski srednjo\xc5\xa1kolac._NEWLINE_Do sad je objavio devetnaest knjiga: trinaest za odrasle i \xc5\xa1est za djecu. Vi\xc5\xa1e je puta nagra\xc4\x91ivan. Najuglednije su mu: nagrade Grigor Vitez (1978.) za najbolju dje\xc4\x8dju knjigu te nagrada K. \xc5\xa0. Gjalski (2001.) za knjigu pripovijedaka Odnekud dolaze sanjari.\n_START_SECTION_\nZanimljivosti\n_START_PARAGRAPH_\nRoman Mali ratni dnevnik je bio obveznom \xc5\xa1kolskom lektirom za 6. razred od 1996., a onda su 2006. iz ogranka SKD Prosvjeta iz Donjeg Lapca (op\xc4\x87ine s ve\xc4\x87inskim srpskim stanovni\xc5\xa1tvom), na inicijativu skupine roditelja uputili predstavku protiv te knjige ministru Primorcu, u kojoj su tra\xc5\xbeili "povla\xc4\x8denje te knjige iz obvezatne \xc5\xa1kolske lektire jer je ksenofobi\xc4\x8dna, puna govora mr\xc5\xbenje i uvredljiva za srpsku manjinu u Hrvatskoj". Roman ina\xc4\x8de govori o djevoj\xc4\x8dici Cvijeti koja opisuje svoje do\xc5\xbeivljaje i zbivanja u opkoljenome Osijeku, odlaske u skloni\xc5\xa1ta, spoznaje o broju poginulih i ranjenih sugra\xc4\x91ana, slu\xc5\xa1anju pri\xc4\x8da o sru\xc5\xa1enim ku\xc4\x87ama u susjedstvu, cjelodnevnom popravljanju ku\xc4\x87e od razaranja \xc5\xa1to su ga po\xc4\x8dinili velikosrbi itd..'